Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 1 Pv 712/06/8810	Spišská Nová Ves, 5.3.2012
EEČ : 2-68-342-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v dobe od 1. augusta 2002 najmenej do 3. januára 2007 v Spišskom Podhradí, okres Levoča, v Ostrave a inde si ako otec maloletých detí XXXXX, narodeného XXXXX a XXXXX, narodeného XXXXX úmyselne neplnil svoju vyživovaciu povinnosť na tieto deti, hoci podľa rozsudku Okresného súdu v Poprade sp. zn. 9C 147/02 zo dňa 17.07.2002 mal prispievať na výživu maloletého XXXXX sumou 1.500 Sk (49,79 €) a na výživu maloletého XXXXX sumou 1.500 Sk (49,79 €) mesačne do rúk matky maloletých detí XXXXX vždy do 15. dňa v mesiaci vopred, čím mu vznikol dlh na výživnom vo výške najmenej 159.000,- Sk (5.277,83 €)
lebo je trestné stíhanie neprípustné podľa § 9 odsek 1 písmeno g, nakoľko tak ustanovuje medzinárodná zmluva
Odôvodnenie:
	Poverený príslušník Policajného Zboru Obvodného oddelenia Policajného zboru Levoča  vedie pod spisovou značkou  ORP-1063/OSV-LE-05 trestné stíhanie proti obvinenému XXXXX pre  prečin zanedbania povinnej výživy podľa § 207 odsek 1 Trestného zákona spáchaný na tom skutkovom základe, že v dobe od 1. augusta 2002 najmenej do 3. januára 2007 v Spišskom Podhradí, okres Levoča, v Ostrave a inde si ako otec maloletých detí XXXXX, narodeného XXXXX a XXXXX, narodeného XXXXX úmyselne neplnil svoju vyživovaciu povinnosť na tieto deti, hoci podľa rozsudku Okresného súdu v Poprade sp. zn. 9C 147/02 zo dňa 17.07.2002 mal prispievať na výživu maloletého XXXXX sumou 1.500 Sk (49,79 €) a na výživu maloletého XXXXX sumou 1.500 Sk (49,79 €) mesačne do rúk matky maloletých detí XXXXX vždy do 15. dňa v mesiaci vopred, čím mu vznikol dlh na výživnom vo výške najmenej 159.000,- Sk (5.277,83 €).

	Z výpovede svedkyne - poškodenej XXXXX vyplýva, že obvinený XXXXX si v uvedenom období vyživovaciu povinnosť ako otec maloletých detí XXXXX a XXXXX neplnil, na ich výživu neprispieval ničím a o deti neprejavoval záujem. 	

	Podľa rozsudku Okresného súdu v Poprade sp. zn. 9C 147/02 zo dňa 17.07.2002 mal obvinený XXXXX prispievať na výživu maloletého XXXXX sumou 1.500 Sk (49,79 €) a na výživu maloletého XXXXX sumou 1.500 Sk (49,79 €) mesačne do rúk matky maloletých detí XXXXX vždy do 15. dňa v mesiaci vopred.

	Keďže v priebehu konania bolo zistené, že obvinený XXXXX je štátnym občanom Českej republiky s trvalým pobytom na území Českej republiky, bolo žiadosťou Okresnej prokuratúry v Spišskej Novej Vsi spisovej značky 1 Pv 712/06 zo dňa 19.01.2007 trestné stíhanie obvineného XXXXX odovzdané do Českej republiky pre skutok uvedený vo výroku tohto uznesenia a to s odvolaním sa na článok 6 odsek 1 a článok 8 odsek 1 písmeno a/, písmeno b/ Európskeho dohovoru o odovzdávaní trestného konania z 15. mája 1972 dojednaného v Štrasburgu a článok 29 Zmluvy medzi Slovenskou republikou a Českou republikou o právnej pomoci poskytovanej justičnými orgánmi a úprave niektorých právnych vzťahov v občianskych a trestných veciach z 29. októbra 1992.

	Na území Českej republiky bolo následne vykonané proti XXXXX trestné konanie, ktoré bolo ukončené trestným rozkazom Okresného súdu v Ostrave sp. zn. 5 T 227/2009 z 04.01.2010. Týmto trestným rozkazom bol XXXXX uznaný vinným z trestného činu  zanedbania povinnej výživy podľa § 213 odsek 1 Trestného zákona Českej republiky pre uvedený skutok a uložený mu bol trest odňatia slobody v trvaní 7 mesiacov s podmienečným odkladom výkonu trestu na skúšobnú dobu v trvaní 2 rokov. Trestný rozkaz nadobudol právoplatnosť 20.11.2010.

	Podľa článku 35 odsek 1 Európskeho dohovoru o odovzdávaní trestného konania z 15. mája 1972 dojednaného v Štrasburgu osobu, nad ktorou bol vynesený právoplatný a vykonateľný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ :
a) bola zbavená viny,
b) uložený trest :
        (i)    bol úplne vykonaný alebo sa vykonáva, alebo
        (ii)  úplne, alebo z jeho nevykonanej časti podliehal milosti alebo amnestii, alebo
        (iii)  nemôže už byť vykonaný vzhľadom na premlčanie,
c) súd uznal obžalovaného za vinného a upustil od potrestania.

	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Podľa § 9 odsek 1 písmeno g) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Keďže v uvedenej trestnej veci po odovzdaní trestného stíhania do Českej republiky bolo konanie proti XXXXX právoplatne ukončené trestným rozkazom Okresného súdu v Ostrave sp. zn. 5 T 227/2009 z 04.01.2010, právoplatným dňa 20.11.2010, je v zmysle článku 35 odsek 1 písmeno b) (i) Európskeho dohovoru o odovzdávaní trestného konania trestné stíhanie na území Slovenskej republiky neprípustné.

	Vzhľadom na tieto  skutočnosti bolo  potrebné rozhodnúť tak, ako je to uvedené vo výrokovej časti tohto uznesenia a teda trestné stíhanie obvineného XXXXX zastaviť podľa § 215 odsek 1 písmeno d) Trestného poriadku  s poukazom na § 9 odsek 1 písmeno g) Trestného poriadku.   
Poučenie:
Proti tomuto uzneseniu môžu obvinený a poškodený podať sťažnosť, ktorá má odkladný účinok. Sťažnosť možno podať do 3 (troch) dní od oznámenia uznesenia na Okresnú prokuratúru v Spišskej Novej Vsi.

JUDr. Peter Seman
prokurátor